b'\n_START_ARTICLE_\nKozji hrbet (dolina Bela)\n_START_PARAGRAPH_\nKozji hrbet  (dolina Bela) je okoli 600 m dolg in okoli 100 do 150 m \xc5\xa1irok hrbet po sredini doline Bela, ki se za\xc4\x8dne ob zahodnih strminah Bla\xc5\xbeunovih pe\xc4\x8di oziroma ob vzno\xc5\xbeju Obe\xc5\xa1nika in se polagoma spu\xc5\xa1\xc4\x8da do Pediceljnove skale. Vmes sta dva izrazitej\xc5\xa1a hitra spusta, kot bi bil hrbet sestavljen iz treh delov. Hrbet je nasutje oziroma ostanek nasutij, to je plazenj in podorov s strmin Bel\xc5\xa1\xc4\x8dice, v najve\xc4\x8dji meri je to ostanek v Podbel\xc5\xa1\xc4\x8dici poru\xc5\xa1enega precej velikega hriba \xc4\x8cikla, ki se je dokon\xc4\x8dno poru\xc5\xa1il 13. novembra leta 1789. Hrib naj bi se domnevno ru\xc5\xa1il v ve\xc4\x8d podorih, tudi v \xc5\xa1tirih zelo velikih in sicer domnevno v letih 1384, 1511, 1665 in 1789. Letnica 1665 je vsekana v veliko skalo v robu Kozjega hrbta, na ju\xc5\xbeni strani. Ta hrbet torej ni vsa zemljina, ki je bila nasuta z Bel\xc5\xa1\xc4\x8dice, ampak je danes to le \xc5\xa1e ostanek teh nasutij. Domnevno je ve\xc4\x8d kot polovico zemljine (?) teh nasutij odnesla pobesnela voda (drobirski tok), oziroma katastrofalna povodenj ob zru\xc5\xa1itvi hriba \xc4\x8cikla, leta 1789. Po nekaterih zelo skopih podatkih naj bi se povodenj, (leta 1789) ob zelo, zelo velikih koli\xc4\x8dinah vode, zgodila v treh izjemno mo\xc4\x8dnih sunkih in to v sorazmerno kratkem \xc4\x8dasu. Pobesnela voda (drobirski tok) naj bi nasutja z Bel\xc5\xa1\xc4\x8dice (v dolini Bela) najprej temeljito razkopala in si nato vanje vrezala zelo globok in ponekod sorazmerno \xc5\xa1irok kanal. To je danes dolina od zgornjega roba soteske Tesen pa do Pediceljnove skale, dolina torej, ki poteka vzporedno s Kozjim hrbtom (tik ob njem). Na kanal \xc5\xa1e najbolj spominja soteska Tesen. Ob tej katastrofalni povodnji je drobirski tok, z iztrgano zemljino iz nasutij, nasul spodnji del doline Bela\xc2\xa0: Zevnike, vas Koro\xc5\xa1ko Belo in zelo velike povr\xc5\xa1ine zemlji\xc5\xa1\xc4\x8d ni\xc5\xbeje od vasi, skoraj do savskega roba (povr\xc5\xa1ina nasutij ve\xc4\x8d kot 300.000 m\xc2\xb2)\xc2\xa0 \xc2\xa0.'